# Hrubý domáci produkt

HDP vo svete
**Hrubý domáci produkt (v trhových cenách)**, skrátene **HDP** (angl. *gross domestic product (at market prices)*, skrátene *GDP*) alebo **domáci produkt** je hodnota všetkých finálnych výrobkov a služieb vyrobených rezidentskými jednotkami sledovaného územia (spravidla štátu) za sledované obdobie (spravidla za rok). Zodpovedá teda tzv. hrubej pridanej hodnote celej ekonomiky v trhových cenách.

Inak povedané (t.j. z hľadiska dôchodkovej stránky) je HDP časť prvotných dôchodkov (získaných rezidentskými jednotkami sledovaného územia aj nerezidentskými jednotkami), ktorá vznikla z výroby pochádzajúcej od rezidentských jednotiek sledovaného územia za sledované obdobie.

## Rozdiel medzi hrubým domácim produktom a hrubým národným dôchodkom (hrubým národným produktom)

*Pozri v článku hrubý národný dôchodok.*

## Druhy HDP

Delenie 1:

* hrubý domáci produkt v bežných cenách (nominálny hrubý domáci produkt)
* hrubý domáci produkt v stálych cenách (reálny hrubý domáci produkt)

Delenie 2:

* celkový hrubý domáci produkt
* hrubý domáci produkt v prepočte na jedného obyvateľa

Delenie 3:

* hrubý domáci produkt v národnej menovej jednotke
* hrubý domáci produkt prepočítaný bežným výmenným kurzom
* hrubý domáci produkt v parite kúpnej sily (porovnaj článok parita kúpnej sily (teoretický výmenný kurz))

Bez ďalšieho upresnenia sa v praxi (aj v médiách a podobne) výrazom "hrubý domáci produkt" vždy myslí reálny celkový hrubý domáci produkt v národnej menovej jednotke. Napr. na Slovensku výraz " HDP vzrástol o 2 %" teda znamená, že vzrástol reálny celkový HDP v eurách o 2 %.

Okrem hrubého domáceho produktu v trhových cenách (ktorý sa bežne označuje skrátene "hrubý domáci produkt") existuje aj hrubý domáci produkt v nákladoch faktorov (pozri nižšie) a hrubý domáci produkt v základných cenách (pozri nižšie).

## Metódy merania hrubého domáceho produktu

Existujú tri metódy ako merať HDP. ESNÚ 95 ich charakterizuje nasledovne:

*Hrubý domáci produkt v trhových cenách je konečným výsledkom výrobnej činnosti rezidentských výrobných jednotiek. Môže byť definovaný tromi spôsobmi:*

*a) HDP je súčtom hrubej pridanej hodnoty rôznych inštitucionálnych sektorov alebo rôznych odvetví plus dane a mínus subvencie na produkty (ktoré nie sú alokované na sektory a odvetvia). Je tiež bilancujúcou položkou* [t.j. saldom, zostatkom] *účtu produkcie za celú ekonomiku.*

*b) HDP je súčtom konečného domáceho použitia výrobkov a služieb (skutočná konečná spotreba a hrubá tvorba kapitálu* [t.j. tvorba hrubého kapitálu]*) plus vývoz a mínus dovoz výrobkov a služieb.*

*c) HDP je súčtom použitia na účte* [t.j. súčtom všetkých položiek na ľavej strane účtu] *tvorby dôchodkov za celú ekonomiku (odmeny zamestnancov, dane z produkcie a dovozu mínus subvencie, hrubý prevádzkový prebytok a zmiešané dôchodky za celú ekonomiku).*

Nasleduje podrobnejší rozpis spomínaných troch metód. Počíta sa nominálny celkový hrubý domáci produkt v národnej menovej jednotke. Položky sú v nasledujúcom texte (na prvom mieste) označené terminológiou, ktorú používa ŠÚ SR (a nie napr. slovenský preklad ESNÚ 95 z Úradného vestníka EÚ). Namiesto výrazu "ekonomika SR spolu" je ale použitý výraz "domáca ekonomika".

### Výrobná metóda

HDP (v trhových cenách) = hrubá pridaná hodnota v základných cenách + dane z produktov - subvencie na produkty

pričom:

hrubá pridaná hodnota v základných cenách = produkcia - medzispotreba, pričom

* produkcia (= produkcia v základných cenách) = hodnoty všetkých tovarov a služieb vyrobených na sledovanom území, pričom sa hodnota počíta pomocou tzv. základných cien (t.j. bez daní z produktov a vrátane subvencií na produkty)
* medzispotreba *sa skladá z hodnoty výrobkov a služieb spotrebovaných vo výrobnom procese ako vstupy, s vylúčením investičného majetku, ktorého spotreba je zachytená ako spotreba fixného kapitálu. Výrobky a služby môžu byť vo výrobnom procese buď transformované alebo spotrebované.*

### Výdavková metóda

HDP (v trhových cenách) = konečná spotreba + tvorba hrubého kapitálu + saldo zahraničného obchodu

pričom:

* konečná spotreba = konečná spotreba domácností a neziskových inštitúcií slúžiacich domácnostiam (v literatúre značená C) + konečná spotreba verejnej správy (v literatúre značená G) [podrobnosti pozri v článku spotreba (ekonómia) ]
* tvorba hrubého kapitálu (=hrubá tvorba kapitálu; v literatúre označovaná aj ako hrubé investície a značená I) = tvorba hrubého fixného kapitálu + zmena stavu zásob + nadobudnutie mínus úbytok cenností, pričom
	+ tvorba hrubého fixného kapitálu (=hrubá tvorba fixného kapitálu) *zahrnuje nadobudnutie investičného majetku mínus úbytok investičného majetku výrobcami-rezidentmi v priebehu daného obdobia plus určité prírastky hodnoty neprodukovaných aktív realizované pomocou výrobnej činnosti výrobcu alebo inštitucionálnych jednotiek. Investičným majetkom sú hmotné alebo nehmotné aktíva, ktoré boli vyrobené ako produkcia vo výrobnom procese a budú sa v procese výroby používať opakovane alebo trvale po dobu dlhšiu ako jeden rok.*
	+ zmena stavu zásob *sa meria hodnotou vstupov plynúcich do zásob mínus hodnota výberov zo zásob a hodnotou všetkých, opakovane sa vyskytujúcich strát na zásobách.*
	+ nadobudnutie mínus úbytok cenností je rozdiel medzi nákupmi a predajmi cenností typu vzácne kamene, ušľachtilé kovy a starožitnosti
* saldo zahraničného obchodu (v literatúre označované ako čistý vývoz a značené napr. NX) = vývoz výrobkov a služieb - dovoz výrobkov a služieb

Položky konečná spotreba a tvorba hrubého kapitálu ŠÚ SR spolu označuje ako domáci dopyt.

### Dôchodková metóda

HDP (v trhových cenách) = odmeny zamestnancov + čistý prevádzkový prebytok + čisté zmiešané dôchodky + spotreba fixného kapitálu + dane z produkcie a dovozu - subvencie

pričom:

* odmeny zamestnancov(=náhrady zamestnancom) = mzdy a platy + sociálne príspevky zamestnávateľov
* (čistý) prevádzkový prebytok je pre podniky, ktoré sú právnickými osobami *prebytok (alebo deficit) výrobných činností pred tým, ako sa na účte zohľadnia úroky, nájomné alebo poplatky, ktoré výrobná jednotka (a) musí zaplatiť z finančných aktív alebo z hmotných neprodukovaných aktív, ktoré si vypožičala alebo prenajala, (b) musí obdržať z finančných aktív alebo hmotných neprodukovaných aktív, ktorých je vlastníkom. Prevádzkový prebytok zodpovedá dôchodku, ktorý jednotky získajú z vlastného využívania svojich výrobných kapacít.* .
* (čisté) zmiešané dôchodky sú obdoba prevádzkového prebytku pre podniky, ktoré nie sú právnickými osobami (t.j. pre živnosti a podobne), a teda štatisticky patria medzi (súkromné) domácnosti. Ide teda implicitne o *odmenu za prácu vykonanú vlastníkom alebo členmi jeho rodiny, ktorá sa nedá oddeliť od jeho ziskov ako podnikateľa.*
* spotreba fixného kapitálu sú odpisy (amortizácia)
* dane z produkcie a dovozu = dane z produktov + ostatné dane z produkcie (sú to v podstate nepriame dane)
* subvencie = subvencie na produkty + ostatné subvencie na produkciu

Položky (hrubý) prevádzkový prebytok a zmiešané dôchodky štatistické úrady nepočítajú priamo (lebo to technicky nie je možné), ale len ako zostatok (napr. sa od HDP známeho z inej z troch metód odpočítajú ostatné vyššie uvedené položky a to, čo zostane, je hrubý prevádzkový prebytok + zmiešané dôchodky).

## Prevod na podobné ukazovatele

**Ukazovatele so slovom "domáci" v názve:**

1) V trhových cenách:

* hrubý domáci produkt t.c. (=hrubá pridaná hodnota t.c., hrubá pridaná hodnota A) = *pozri vzorce hore* = čistý domáci produkt t.c. + spotreba fixného kapitálu = hrubý národný dôchodok t.c. - prvotné dôchodky prijaté zo zahraničia + prvotné dôchodky platené do zahraničia, pričom
	+ (čisté) prvotné dôchodky = čistý prevádzkový prebytok a čisté zmiešané dôchodky + prijaté odmeny zamestnancov + prijaté dane z produkcie a dovozu – platené subvencie + rozdiel medzi prijatými a platenými dôchodkami z majetku (pre transakcie so zahraničím sa položka "čistý prevádzkový prebytok a čisté zmiešané dôchodky" redukuje na zahraničím platené odmeny zamestnancov a zahraničím platené dane z produkcie a dovozu), pričom
		- dôchodky z majetku (=vlastnícke dôchodky) sú najmä úroky, dividendy a nájomné
	+ zahraničie znamená nerezidentské jednotky
* čistý domáci produkt t.c. (=čistá pridaná hodnota t.c., čistá pridaná hodnota A) = hrubý domáci produkt t.c. - spotreba fixného kapitálu
* hrubé domáce výdavky = konečná spotreba + tvorba hrubého kapitálu = hrubý domáci produkt t.c. - saldo zahraničného obchodu

2) V nákladoch faktorov:

* čistý domáci produkt v nákladoch faktorov (=čistá pridaná hodnota v nákladoch faktorov, pridaná hodnota A, čistá pridaná hodnota B) = čistý domáci produkt t.c. - dane z produkcie a dovozu + subvencie
* hrubý domáci produkt v nákladoch faktorov (=hrubá pridaná hodnota v nákladoch faktorov) = hrubý domáci produkt t.c. - dane z produkcie a dovozu + subvencie = čistý domáci produkt v nákladoch faktorov + spotreba fixného kapitálu

3) V základných cenách:

* čistý domáci produkt v základných cenách (=čistá pridaná hodnota v základných cenách, čistá pridaná hodnota C) = čistý domáci produkt t.c. - dane z produktov + subvencie na produkty
* hrubý domáci produkt v základných cenách (=hrubá pridaná hodnota v základných cenách,hrubá pridaná hodnota B, pridaná hodnota B) = hrubý domáci produkt t.c. - dane z produktov + subvencie na produkty = čistý domáci produkt v základných cenách + spotreba fixného kapitálu = produkcia - medzispotreba

**Ukazovatele so slovom "národný" v názve:**

1) V trhových cenách:

* hrubý národný dôchodok t.c. (= hrubý národný produkt t.c., = staršie: národný dôchodok A ) = hrubý domáci produkt t.c. + prvotné dôchodky prijaté zo zahraničia - prvotné dôchodky platené do zahraničia = čistý národný dôchodok t.c. + spotreba fixného kapitálu = prijaté prvotné dôchodky domácej ekonomiky - platené prvotné dôchodky domácej ekonomiky + spotreba fixného kapitálu, pričom
	+ domáca ekonomika znamená rezidentské jednotky
* čistý národný dôchodok t.c. (=čisté saldo prvotných dôchodkov, prvotné dôchodky, staršie: čistý národný produkt, staršie: národný dôchodok t.c. B) = hrubý národný dôchodok t.c. - spotreba fixného kapitálu = čistý domáci produkt t.c. + prvotné dôchodky prijaté zo zahraničia - prvotné dôchodky platené do zahraničia = prijaté prvotné dôchodky domácej ekonomiky - platené prvotné dôchodky domácej ekonomiky

2) V nákladoch faktorov:

* čistý národný dôchodok v nákladoch faktorov (=staršie: národný dôchodok C, staršie: čistý národný produkt v nákladoch faktorov) = čistý národný dôchodok t.c. - dane z produkcie a dovozu + subvencie = čistý domáci produkt v nákladoch faktorov + prvotné dôchodky prijaté zo zahraničia - prvotné dôchodky platené do zahraničia
* hrubý národný dôchodok v nákladoch faktorov (=staršie: hrubý národný produkt v nákladoch faktorov) = čistý národný dôchodok v nákladoch faktorov + spotreba fixného kapitálu = hrubý domáci produkt v nákladoch faktorov + prvotné dôchodky prijaté zo zahraničia - prvotné dôchodky platené do zahraničia

3) V základných cenách (zriedkavé):

* čistý národný dôchodok v základných cenách = čistý národný dôchodok t.c. - dane z produktov + subvencie na produkty
* hrubý národný dôchodok v základných cenách = hrubý národný dôchodok t.c. - dane z produktov + subvencie na produkty = čistý národný dôchodok v základných cenách + spotreba fixného kapitálu

**Ďalšie ukazovatele: čistý národný disponibilný dôchodok (= národný disponibilný dôchodok, čistý disponibilný dôchodok, disponibilný dôchodok) = konečná spotreba + čisté národné úspory = čistý národný dôchodok t.c. + rozdiel prijatých a platených bežných transferov (domácej ekonomiky) = čistý národný dôchodok t.c. + rozdiel platených a prijatých bežných transferov zahraničia, pričom
	+ bežné transfery = bežné dane z dôchodkov, majetku atď. + sociálne príspevky + sociálne dávky okrem naturálnych sociálnych transferov + ostatné bežné transfery
* čistý upravený národný disponibilný dôchodok (=čistý upravený disponibilný dôchodok) = čistý národný disponibilný dôchodok - rozdiel prijatých a poskytnutých naturálnych sociálnych transferov
* hrubý národný disponibilný dôchodok (=hrubý disponibilný dôchodok) = čistý národný disponibilný dôchodok + spotreba fixného kapitálu
* čisté národné úspory (= čisté úspory, (národné) úspory) = čistý národný disponibilný dôchodok - konečná spotreba
* hrubé národné úspory (= hrubé úspory) = čisté národné úspory + spotreba fixného kapitálu
* zmeny čistého majetku v dôsledku úspor a kapitálových transferov domácej ekonomiky = čisté národné úspory + rozdiel prijatých a platených kapitálových transferov domácej ekonomiky, pričom
	+ kapitálové transfery = dane z kapitálu + investičné dotácie + ostatné kapitálové transfery
* čisté pôžičky poskytnuté/prijaté (= schopnosť/potreba financovania; angl. *net lending/net borrowing*, nem. *Finanzierungssaldo*) domácej ekonomiky = čistý prírastok finančných aktív domácej ekonomiky - čistý vznik pasív domácej ekonomiky = zmeny čistého majetku v dôsledku úspor a kapitálových transferov domácej ekonomiky - tvorba hrubého kapitálu + spotreba fixného kapitálu - nadobudnutie mínus úbytok nefinančných neprodukovaných aktív domácej ekonomiky = - čisté pôžičky poskytnuté/prijaté zahraničia = čisté zahraničné investície domácej ekonomiky, pričom
	+ finančné aktíva a pasíva sú konkrétne: obeživo a vklady + cenné papiere okrem akcií + pôžičky (angl. *loans*) + akcie a ostatné podiely + poistnotechnické rezervy + ostatné
* čisté pôžičky poskytnuté/prijaté (=schopnosť/potreba financovania) zahraničia = čistý prírastok finančných aktív zahraničia - čistý vznik pasív zahraničia = saldo bežných transakcií so zahraničím + rozdiel prijatých a platených kapitálových transferov zahraničia - nadobudnutie mínus úbytok nefinančných neprodukovaných aktív zahraničia = - čisté pôžičky poskytnuté/prijaté domácej ekonomiky, pričom
	+ saldo bežných transakcií so zahraničím = - saldo zahraničného obchodu - rozdiel prijatých a platených prvotných dôchodkov a bežných transferov domácej ekonomiky zo zahraničia (Saldo bežných transakcií so zahraničím *reprezentuje prebytok (ak je záporný) alebo deficit (ak je kladný), za celú ekonomiku, ktorý vyplýva z jej bežných transakcií (obchod s výrobkami a službami, prvotné dôchodky, bežné transfery) so zahraničím.*) = - saldo bežného účtu platobnej bilancie

**Socialistické štáty počítali najmä nasledujúce dva ukazovatele: úhrnný spoločenský produkt (=spoločenský produkt, nepresne: hrubý spoločenský produkt) približne zodpovedá vo vyššie uvedenom súčasnom systéme pojmu produkcia (+ prvotné dôchodky prijaté zo zahraničia - prvotné dôchodky platené do zahraničia), ale s vynechaním spotreby väčšiny služieb; ruský názov znel *sovokupnyj obšestvennyj produkt*, nemecký *gesellschaftliches Gesamtprodukt* alebo *Bruttoprodukt*, anglický *gross social product* alebo *gross national income* alebo *aggregate social product* (pozor na zámenu so západonemeckým termínom Bruttosozialprodukt, ktorý síce doslova znamená hrubý spoločenský produkt, ale v skutočnosti presne zodpovedá termínu hrubý národný produkt tak, ako je používaný vo vyššie uvedenom súčasnom systéme)
* národný dôchodok D približne zodpovedá vo vyššie uvedenom systéme pojmu čistý národný dôchodok v trhových cenách, ale s vynechaním spotreby väčšiny služieb; ruský názov znel *nacionaľnyj dochod*, nemecký *produziertes Nationaleinkommen*, anglický *net material product* (pozor na zámenu s termínom národný dôchod tak, ako je používaný vo vyššie uvedenom súčasnom systéme)

Vysvetlivky
(1) Značky A, B,... označujú jednotlivé rôzne významy toho istého názvu.

(2) spotreba fixného kapitálu znamená odpisy

(3) t.c. znamená v trhových cenách

(4) Platí toto :

trhové ceny

- DPH alebo podobná odpočítateľná daň
= ceny výrobcov (angl. *producer prices*)

- ostatné dane z produktov (t.j. dane z produktov iné než "DPH al. podobná odpočítateľná daň")

+ subvencie na produkty
= základné ceny (= výrobné ceny, angl. *basic prices*)

- ostatné dane z produkcie

+ ostatné subvencie na produkciu
= náklady faktorov (=náklady na výrobné faktory, náklady na výrobné činitele, ceny výrobných faktorov, faktorové ceny, angl. *factor cost*)

## Pozri aj

* ESNÚ 95

## Referencie

## Zdroje

* ESNÚ 95: 1. časť Archivované 2014-04-11 na Wayback Machine, 2. časť Archivované 2014-08-21 na Wayback Machine, 3. časť Archivované 2014-08-21 na Wayback Machine
* Štvrťročné údaje HDP v roku 2012 v bežných cenách (ŠÚ SR) Archivované 2012-11-13 na Wayback Machine
* Štatistická ročenka SR 2011[nefunkčný odkaz]
* Jackson, D.: The New National Accounts, 2000
* Haslinger, F.: Volkswirtschaftliche Gesamtrechnung, 2000
* Apolte, Th.: Vahlens Kompendium der Wirtschaftstheorie und Wirtschaftspolitik, 2007
*
* Obtulovič, P.: Národné účtovníctvo a makroagregáty (súbor k prednáške), 2011[nefunkčný odkaz]
*
*

## Externé odkazy

* Národné účty - Metodika (ŠÚ SR) Archivované 2012-11-13 na Wayback Machine
* Eurostat - Statistics explained: National accounts - GDP
* Eurostat - Statistics explained: Glossary: Gross domestic product